Haridusprojekt autistlikele ja intellektipuudega lastele
Sissepääs Rahvusooper Estonia peauksest.
Pileti hind 15 € (laps+saatja)
Küsimuste korral palume pöörduda firstname.lastname@example.org
Sobilik vanus 7+
Haridusprojekt „Tajuleebe tantsulugu“ on esimene Eestis publiku ette jõudev lavastus, mis on mõeldud eelkõige autistlikele ja intellektipuudega lastele. Koos Rahvusooper Estonia artistidega liigutakse läbi balleti ajaloo kuningalossi saalist metshaldja maagilisse metsa ning seejärel muinasjutulise järve äärde, kus elab kaunis luik. Lapsed saavad ka ise etenduse käigus tantsijatega koos liikuda ning kohapeal istuma ei pea. „Tajuleebe tantsuloo“ teises pooles on võimalus balletiseelikuid ja kuningakroone proovida ning tunda end tõeliste artistidena.
„Tajuleebe tantsulugu“ põhineb haridusprojektil „Balletilugu“.
Mida tähendab tajuleebe lavastus (ingl relaxed performance):
Tajuleebed lavastused on mõeldud neile, kelle jaoks teatris käimine võib olla hirmutav ja keeruline ning kes vajavad tavapärasest rahulikumat keskkonda. Eelkõige on need loodud autistlikke, sensoorsete häirete või intellektipuudega inimesi silmas pidades.
Tajuleebetel etendustel ei tehta saali täiesti pimedaks ning ei kasutata vilkuvaid ja kiirestimuutuvaid valguslahendusi. Ka muusika helikeel on vaiksem ning rahulikum.
Tajuleebetel etendustel on kohal spetsiaalse koolituse saanud saaliteenindajad. Etenduse ajal võib vabalt oma kohalt lahkuda ja tagasi tulla – liikumine ja müra tegemine saalis on lubatud. Olemas on rahunemisruum. Külastajale on kättesaadavaks tehtud visuaalne ja heliline kirjeldus nii etendusest kui ka teatrisse tulekust.
Tajuleebete lavastustega kaasnevad tingimused ja keskkond võivad teatriti erineda, seega tasub nendega alati eelnevalt tutvuda ja soovi korral teatriga täpsustada.
Mida Rahvusooper Estonia „Tajuleebes tantsuloos“ kasutatakse:
• Heli – klaver, kalimba, vihmapill, loodushelid, teatrimaja helid (publiku sumin, pillide häälestamine).
• PCS-pildid (picture communication symbols), lihtsustatud viiped, kehakeel, näoilmed, tantsukeel.
• Käsiprits marja ning männilõhnalise veega.
Rahvusooper on „Tajuleebe tantsuloo“ ajal kohandatud järgmiselt:
• Lapsi võtavad vastu sõbralikud, spetsiaalse koolituse läbinud saaliteenindajad ja artistid.
• Olemas on rahunemisruum koos mõnusate kott-toolidega istumiseks ja mõned kostüümid vaatamiseks ning katsumiseks.
• Helisummutavad kõrvaklapid ja kaitse-päikseprillid kohapeal kasutamiseks. Vajadusel saab kleepsu sõnumiga „ära puutu mind“.
• Avatud uste poliitika – igal ajal võib saalist lahkuda ja tagasi tulla.
• Etendust saab soovi korral jälgida läbi rahunemisruumis asuva ekraani.
• Sensoorsed istumisalused ja padjad.
• Kohandatud valgus ja muusika.
• Etenduse käigus saab liituda artistidega ning proovida balletiseelikuid ja kuningakroone.
„Tajuleebe tantsulugu“ toimub Estonia teatri laval ning on ligipääsetav ka ratastooliga külastajale.
Haridusprojektis osaleb kokku korraga kuni 10 last.
Palume lastel oma muljed paberile panna ning joonistused-kirjatööd tuua või saata aadressil: Rahvusooper Estonia, Estonia pst 4, Tallinn 10148, hiljemalt 1. maiks 2024. Suve algul autasustatakse parimaid joonistajaid-kirjutajaid ja töödest avatakse näitus.
Esitavad: Aare Kodasma, Daniel Kirspuu, Hedi Pundonen või Eve Mutso
Klaver ja kalimba: Talvi Hunt või Mari Visnapuumägi
Täname: Aet Urbas (Tallinna Tondi Kooli klassiõpetaja ja Tallinna ja Harjumaa Autismiühingu juhatuse liige), George Alexander Adams (LPM Dance, Indepen-Dance), Jaanika Juhanson, Keiu Virro, Maret Allikas, Marianne Kuzemtšenko (Eesti Autismiliidu esimees), TAMREX, Pušku Pušku